**МОНГОЛ УЛСЫН ИХ ХУРЛЫН**

**2020 ОНЫ НАМРЫН ЭЭЛЖИТ ЧУУЛГАНЫ**

**АЮУЛГҮЙ БАЙДАЛ, ГАДААД БОДЛОГЫН БАЙНГЫН ХОРООНЫ**

**2021 ОНЫ 01 ДҮГЭЭР САРЫН 27-НЫ ӨДӨР /ЛХАГВА ГАРАГ/-ИЙН**

**ХУРАЛДААНЫ ТЭМДЭГЛЭЛИЙН**

**ТОВЬЁГ**

|  |  |  |
| --- | --- | --- |
| **№** | ***Баримтын агуулга*** | ***Хуудасны дугаар*** |
| **1** | ***Хуралдааны товч тэмдэглэл*** | 1-2 |
| **2** | ***Дэлгэрэнгүй тэмдэглэл*** | 3-13 |
| ***1.*Зэвсэгт хүчний тухай хуульд нэмэлт оруулах тухай хуулийн төсөл болон хамт өргөн мэдүүлсэн хуулийн төслүүд** */Засгийн газар 2020.12.01-ний өдөр өргөн мэдүүлсэн,* ***эцсийн хэлэлцүүлэг****/* | 3-7 |
| ***2.*Монгол Улс, Олон улсын хөгжлийн ассоциаци хоорондын “Монгол Улсад КОВИД-19-өөс урьдчилан сэргийлэх, хариу арга хэмжээ авах, бэлэн байдлыг хангах төсөл”-ийн нэмэлт Санхүүжилтийн хэлэлцээрийн төсөл** /*Засгийн газар 2021.01.21-ний өдөр ирүүлсэн,* ***зөвшилцөх****/* | 7-13 |

***Монгол Улсын Их Хурлын 2020 оны намрын ээлжит чуулганы***

***Аюулгүй байдал, гадаад бодлогын байнгын хорооны 2021 оны 01 дүгээр сарын 27-ны өдөр /Лхагва гараг/-ийн хуралдааны товч тэмдэглэл***

Аюулгүй байдал, гадаад бодлогын байнгын хорооны дарга Б.Баттөмөр ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 19 гишүүнээс 10 гишүүн хүрэлцэн ирж, 52.6 хувийн ирцтэйгээр хуралдаан 18 цаг 30 минутад Төрийн ордны “Их эзэн Чингис хаан” танхимд эхлэв.*

*Чөлөөтэй: Н .Алтанхуяг, Т.Аюурсайхан, С.Батболд, Б.Бат-Эрдэнэ, Д.Бат-Эрдэнэ, Н.Наранбаатар, Н.Энхболд.*

***Нэг.Зэвсэгт хүчний тухай хуульд нэмэлт оруулах тухай хуулийн төсөл болон хамт өргөн мэдүүлсэн хуулийн төслүүд*** */Засгийн газар 2020.12.01-ний өдөр өргөн мэдүүлсэн,* ***эцсийн хэлэлцүүлэг/***

Хэлэлцэж буй асуудалтай холбогдуулан Батлан хамгаалахын сайд Г.Сайханбаяр, Батлан хамгаалах яамны Төрийн нарийн бичгийн дарга Д.Ганхуяг, мөн яамны Стратегийн бодлого, төлөвлөлтийн газрын дарга С.Ганбямба, мөн газрын Хуулийн хэлтсийн дарга Г.Энхболд нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Ж.Чимгээ, Байнгын хорооны асуудал хариуцсан хэлтсийн Аюулгүй байдал, гадаад бодлогын байнгын хороо хариуцсан ахлах зөвлөх Ж.Лхагвасүрэн, референт Б.Гандиймаа нар байлцав.

Төслийг эцсийн хэлэлцүүлэгт бэлтгэх талаар ажлын хэсгийн танилцуулгыг Байнгын хорооны дарга Б.Баттөмөр танилцуулав.

Танилцуулгатай холбогдуулан Улсын Их Хурлын гишүүн Ш.Адьшаа, Б.Дэлгэрсайхан, П.Анужин нарын тавьсан асуултад Батлан хамгаалахын сайд Г.Сайханбаяр хариулж, тайлбар хийв.

Байнгын хорооноос гарах танилцуулгыг Улсын Их Хурлын гишүүн Б.Энх-Амгалан Улсын Их Хурлын чуулганы нэгдсэн хуралдаанд танилцуулахаар тогтов.

*Уг асуудлыг 18 цаг 45 минутад хэлэлцэж дуусав.*

***Хоёр. Монгол Улс, Олон улсын хөгжлийн ассоциаци хоорондын “Монгол Улсад КОВИД-19-өөс урьдчилан сэргийлэх, хариу арга хэмжээ авах, бэлэн байдлыг хангах төсөл”-ийн нэмэлт Санхүүжилтийн хэлэлцээрийн төсөл*** */Засгийн газар 2021.01.21-ний өдөр ирүүлсэн,* ***зөвшилцөх****/*

Хэлэлцэж буй асуудалтай холбогдуулан Улсын Их Хурлын гишүүн, Сангийн сайд Ч.Хүрэлбаатар, Сангийн яамны Төрийн нарийн бичгийн дарга С.Наранцогт, мөн яамны Хөгжлийн санхүүжилтийн газрын дарга И.Батхүү, мөн Хөгжлийн санхүүжилтийн газрын зөвлөх Д.Амаржаргал, Эрүүл мэндийн яамны Төрийн нарийн бичгийн дарга Я.Амаржаргал нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Ж.Чимгээ, Байнгын хорооны асуудал хариуцсан хэлтсийн Аюулгүй байдал, гадаад бодлогын байнгын хороо хариуцсан ахлах зөвлөх Ж.Лхагвасүрэн, референт Б.Гандиймаа нар байлцав.

Зөвшилцөх асуудлын талаар Сангийн сайд Ч.Хүрэлбаатар, төслийн талаар Эдийн засгийн байнгын хорооноос гаргасан санал, дүгнэлтийг Улсын Их Хурлын гишүүн Э.Бат-Амгалан, Төсвийн байнгын хорооноос гаргасан санал, дүгнэлтийг Улсын Их Хурлын гишүүн Х.Баделхан нар тус тус танилцуулав.

Танилцуулгатай холбогдуулан Улсын Их Хурлын гишүүн Б.Энх-Амгалан, Т.Доржханд нарын тавьсан асуултад Сангийн сайд Ч.Хүрэлбаатар хариулж, тайлбар хийв.

**Б.Баттөмөр:** Монгол Улс, Олон улсын хөгжлийн ассоциаци хоорондын “Монгол Улсад КОВИД-19-өөс урьдчилан сэргийлэх, хариу арга хэмжээ авах, бэлэн байдлыг хангах төсөл”-ийн нэмэлт Санхүүжилтийн хэлэлцээрийн төслийг зөвшөөрч, гарын үсэг зурах эрхийг Засгийн газарт олгох нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 8

Татгалзсан: 3

Бүгд: 11

72.7 хувийн саналаар дэмжигдлээ.

Байнгын хорооноос гарах санал, дүгнэлт болон хуралдааны тэмдэглэлийг Засгийн газарт хүргүүлэхээр тогтов.

Хуралдаан 35 минут үргэлжилж, 19 гишүүнээс 12 гишүүн хүрэлцэн ирж, 63.1 хувийн ирцтэйгээр 19 цаг 05 минутад өндөрлөв.

**Тэмдэглэлтэй танилцсан**:

АЮУЛГҮЙ БАЙДАЛ, ГАДААД

БОДЛОГЫН БАЙНГЫН

ХОРООНЫ ДАРГА Б.БАТТӨМӨР

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ Д.ЦЭНДСҮРЭН

**МОНГОЛ УЛСЫН ИХ ХУРЛЫН**

**2020 ОНЫ НАМРЫН ЭЭЛЖИТ ЧУУЛГАНЫ**

**АЮУЛГҮЙ БАЙДАЛ, ГАДААД БОДЛОГЫН БАЙНГЫН ХОРООНЫ**

**2021 ОНЫ 01 ДҮГЭЭР САРЫН 27-НИЙ ӨДРИЙН**

**ХУРАЛДААНЫ ДЭЛГЭРЭНГҮЙ**

**ТЭМДЭГЛЭЛ**

**Б.Баттөмөр**: 8 гишүүн болсон байна. Одоо хоёр гишүүн ороод л. Ирж байна уу?

Эрхэм гишүүдийнхээ энэ оройн амгаланг айлтгая. Байнгын хорооны гишүүдийн ирц бүрдсэн тул Аюулгүй байдал, гадаад бодлогын байнгын хорооны 2021 оны 1 дүгээр сарын 27-ны өдрийн хуралдаан нээснийг мэдэгдье.

Ингээд Байнгын хорооны хуралдаанаар хэлэлцэх асуудлуудыг танилцуулъя.

Нэгдүгээрт нь, Зэвсэгт хүчний тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төсөл. 2020 оны 12 дугаар сарын 1-ний өргөн мэдүүлсэн, эцсийн хэлэлцүүлэг.

Монгол улс Олон улсын хөгжлийн ассоциаци хооронд Монгол Улсад ковид-19-өөс урьдчилан сэргийлэх, хариу арга хэмжээ авах бэлэн байдлыг хангах төслийн нэмэлт санхүүжилтийн хэлэлцээрийн төсөл. Засгийн газар 2021.01.21-ний өдөр ирүүлсэн,зөвшилцөх.

Хэлэлцэх асуудалын талаар өөр саналтай гишүүн байна уу? Алга байна.

Хэлэлцэх асуудалдаа орно.

***Нэг.Зэвсэгт хүчний тухай хуульд нэмэлт оруулах тухай хуулийн төсөл болон хамт өргөн мэдүүлсэн хуулийн төслүүд*** */Засгийн газар 2020.12.01-ний өдөр өргөн мэдүүлсэн,* ***эцсийн хэлэлцүүлэг/***

Ажлын хэсгийн бүрэлдэхүүнийг танилцуулъя. Гүрсэдийн Сайханбаяр Батлан хамгаалахын сайд, Дагвадоржийн Ганхуяг Батлан хамгаалах яамны Төрийн нарийн бичгийн дарга, Сүнрэвийн Ганбямба Батлан хамгаалах яамны Стратеги бодлого, төлөвлөлтийн газрын дарга, Гомбосүрэнгийн Энхболд Батлан хамгаалахын яамны Стратеги бодлого төлөвлөлтийн газрын Хуулийн хэлтсийн дарга гэсэн ийм бүрэлдэхүүнтэй ажлын хэсэг ирсэн байна.

Хуулийн төслийн эцсийн хэлэлцүүлэгт бэлдсэн тухай танилцуулгыг Байнгын хорооны гишүүдэд урьдчилан тараасан байгаа.

Танилцуулгыг уншиж танилцуулъя.

Байнгын хорооны дарга, эрхэм гишүүд ээ,

Монгол Улсын Засгийн газраас 2020 оны 12 дугаар сарын 01-ний өдөр Улсын Их Хуралд өргөн мэдүүлсэн Зэвсэгт хүчний тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийн анхны хэлэлцүүлгийг Улсын Их Хурал 2021 оны 1 дүгээр сарын 27-ны өдрийн хуралдаанаар хийж, эцсийн хэлэлцүүлэгт бэлтгэхээр Аюулгүй байдал, гадаад бодлогын байнгын хороонд шилжүүлсэн.

Аюулгүй байдал, гадаад бодлогын байнгын хороо 2021 оны 1 дүгээр сарын 27-ны өдрийн хуралдаанаараа нэгдсэн хуралдааны анхны хэлэлцүүлгээр олонхын дэмжлэг авсан саналуудыг төслийн холбогдох зүйл, заалтад нэмэлт тусган төслийн агуулга, бодлого, зарчмыг алдагдуулахаар үг хэллэг, дэс дарааллын шинжтэй засварыг хийж эцсийн хуулиар бэлтгэсэн хуулийн төслийг эцсийн хэлэлцүүлэгт бэлдсэн талаарх танилцуулгыг та бүхэнд тараасан болно.

Улсын Их Хурлын эрхэм гишүүд ээ,

Зэвсэгт хүчний тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн Засгийн газрын тухай, Тусгай сангийн тухай хуульд нэмэлт, өөрчлөлт оруулах тухай, Төрийн болон албаны нууцын тухай хуульд нэмэлт, өөрчлөлт оруулах тухай хуулийн төслүүдийн эцсийн хувилбар төслийг эцсийн хэлэлцүүлэгт бэлтгэсэн талаар Аюулгүй байдал, гадаад бодлогын байнгын хорооны танилцуулгыг хэлэлцэн шийдвэрлэж, хуулийн төслийг баталж өгөхийг та бүхнээс хүсье.

Анхаарал тавьсанд баярлалаа.

Хуулийн төслийн эцсийн эцсийн хэлэлцүүлэгт бэлтгэсэн тухай танилцуулгатай холбогдуулан асуулт асуух гишүүд байвал нэрээ өгнө үү.

Дэлгэрсайханаар тасаллаа. П.Анужин гишүүнээр тасаллаа. Адьшаа гишүүнд микрофон өгье.

**Ш.Адьшаа**: Энэ хуулийн төслийг дэмжиж байна. Энэ хуулийн төсөл өнөөдөр батлан хамгаалах аюулгүй байдалтай холбоотой асуудлыг цогц байдлаар шийдэх ийм хуулийн төсөл байгаа, үүнийг зарчмын хувьд дэмжиж байна.

**Б.Баттөмөр**: Баярлалаа. Дэлгэрсайхан гишүүнд микрофон өгье.

**Б.Дэлгэрсайхан**: Та бүхнийхээ энэ өдрийн амар амгаланг айлтгая. Энэ 182.6-д улсыг хөгжүүлэх бүтээн байгуулалт нь цэргийн анги, салбар нэгжийг оролцуулснаас унасан ашиг гэж байгаа юм. Ер нь бол аль ч улс орны, ялангуяа одоо манай хоёр хөрш, тэгээд бид нарын гуравдагч хөрш гэж ярьдаг хамгийн том орон Америк зэрэг улс орнуудаас батлан хамгаалах салбараараа бол ихэвчлэн том бүтээн байгуулалтад оролцуулдаг.

Тийм учраас бол энэ Батлан хамгаалах яам бас тэрний доор байгаа зэвсэгт хүчний одоо энхийн цагт энэ том бүтээн байгуулалтад оролцуулах асуудал бол хамгийн чухал юм байгаа юм. Тэгээд энд их сонин юм заасан. 18.1.6 зэвсэгт хүчний хөгжлийн сангийн орлого, түүний зарцуулалтыг батлан хамгаалах бодлого тухайн улстай байгуулсан. Биш ээ, биш. Энэ дээд тал юм байна уучлаарай.

18.5-д, улсыг хөгжүүлэх бүтээн байгуулалтад цэргийн анги, салбар нэгжийг оролцуулснаас олсон, төлөвлөх боломжгүй орлогыг төсвийн байгууллагын үндсэн үйл ажиллагааны хүрээнд бий болсон нэмэлт орлогод тооцох гэж. Энэ бол би буруу гэж ойлгож байгаа юм. Яагаад вэ гэхлээр ахиад л нөгөө батлан хамгаалахын олсон орлогыг төсвийн цоорхойг аваачиж нөхөх, ийм орлогод оруулаад тооцчихоор зэрэг батлан хамгаалах салбарын чинь орлого буурна аа.

Тийм учраас энийг тусад нь одоо компани байдаг юм уу, эсвэл тусны ийм сан байгуулах хэлбэрээр бий болгоод, цаашдаа одоо бид бүхний ярьдаг энэ төмөр зам, усан цахилгаан станц гэх мэтчилэн энэ том бүтээн байгуулалтад цэргийн анги, салбарыг одоо оролцуулахад бид нарын энэ хуульд хэрвээ одоо өөрөөр оруулж болох юм бол энэ санг тусад нь бүрдүүлэх ёстой гэж хэлмээр байгаа юм. Тийм учраас энэ дээр бас Батлан хамгаалахын сайдаас ингэх боломжтой юу гэдгийг асууж байгаа юм. Баярлалаа.

**Б.Баттөмөр**: З дугаар микрофон, Батлан хамгаалахын сайд Сайханбаярт микрофон өгье.

**Г.Сайханбаяр**: Баярлалаа. Дэлгэрсайхан гишүүний асуултад хариулъя. Тэгэхээр өнөөдөр бол төсөвт байгууллагууд бүгд өөрийнхөө батлагдсан төсвийн хүрээнд нэмэлт орлого бүрдүүлэх үүргийг хүлээдэг. Төсөвт бүх байгууллагууд төсвийн менежерүүд. Тэгээд энэ төс төсвийн байгууллагын үндсэн үйл ажиллагааны хүрээнд бий болсон орлого гэж бол энийгээ хэлж байгаа юм.

Тэгэхээр өнөөдөр төсөвт байгууллагууд одоо жишээлбэл, жишээ авах юм бол цэргийн төв эмнэлэг, цэргийн дуу бүжгийн эрдмийн чуулга, Батлан хамгаалах яам төсөвт одоо бүх байгууллагууд тодорхой хэмжээний орлого бүрдүүлэх ийм даалгавартай байдаг.

Тэгэхээр энэ даалгавар дээр нэмэлт орлого тооцъё гэсэн ийм санаа байгаа. Тэрнээс одоо өөр сан бүрдүүлэх, эсвэл аль нэгэн аж ахуйн нэгжид шинээр байгуулж тэнд төвлөрүүлэх асуудал байхгүй.

Нөгөө талаар зэвсэгт хүчний хөгжлийн сан бол өмнө нь 2014 оноос хойш бий болж мөрдөгдөж тодорхой хэмжээний энхийг сахиулах ажиллагааны нөхөн төлбөрөөс орж ирсэн хуримтлалыг бий болгоод, тэрийгээ одоо эргээд дахин төлөвлөх байдлаар улсын төсөвт бүртгэгдээд явдаг ийм сан байгаа. Тэгээд үүнтэй холбоотойгоор энэ заалт орж ирж байгаа. Тийм учраас ямар нэгэн байдлаар нэмэлт одоо аж ахуйн нэгж байгуулах юм уу, тэр чиглэлд одоо хөрөнгөө хуримтлуулах шаардлага байхгүй гэж ингэж үзэж байгаа.

**Б.Баттөмөр**: Дэлгэрсайхан гишүүн нэг минут өгье.

**Б.Дэлгэрсайхан**: Одоо саяын миний асуусан энэ асуултад ийм байгаа юм. 18.5-д бол ингээд төсвийн цоорхойг бас л урьдын адил нэг эмнэлэг, Батлан хамгаалах яамны дэргэдэх одоо дуу бүжгийн чуулга ч гэдэг юм уу, нэг ийм орлого шиг ийм аваачаад ингээд энэ том юмыг төвлөрүүлж ерөөсөө болохгүй юм. Тусад нь сан бүрдүүлээд магадгүй одоо дараагийн том бүтээн байгуулалт тэртээ, тэргүй одоо тендерээр ордог учраас аль ч улс орны Батлан хамгаалах яам бол энэ том бүтээн байгуулалтад оролцдог учраас энийг өөрчилж тусад нь сан бүрдүүлнэ ээ гэхгүй бол ингээд төсвийн цоорхойг бүрдүүлдэг. Тэгээд төсвийн том одоо сав руу ороод ингээд юу ч биш болоод алга болчихдог. Хэнд ч хэрэггүй ийм л юм болж хувирах юм байна аа. Тийм учраас энэ заалтыг жаахан өөрчлөөд.../хугацаа дуусав/.

**Б.Баттөмөр**: З дугаар микрофон Сайханбаяр сайд.

**Г.Сайханбаяр**: Нэмэлт тодруулга хийе. Дэлгэрсайхан гишүүний асуултад төсвийн тухай хуулийн 47.1.5 дээр төсвийн байгууллагын үндсэн үйл ажиллагааны хүрээнд бий болсон нэмэлт орлого гэдэг ийм заалт байгаа. Тэгэхдээ энэ бол санд хамааралгүй заалтаа тухайн одоо байгууллага бүр төсөвт төсвийн хуульд заасны дагуу орлого бүрдүүлэх үүрэг хүлээдэг.

Зэвсэгт хүчний хөгжлийн сан гэдэг бол зэвсэгт хүчний бие бүрэлдэхүүнээс үндсэн үйл ажиллагаагаа хэрэгжүүлэхийн хүрээнд бий болгож байгаа нэмэлт хөрөнгүүд байгаа. Жишээлбэл, гадаадад энхийг сахиулах үйл ажиллагаанд оролцож байгаа тэр оролцоогоороо цэргийн албан хаагчдад болон зэвсэг техникт нөхөн төлбөр ирж байгаа. Энэ нөхөн төлбөрийг энэ зэвсэгт хүчний тусгай санд, хөгжлийн санд хуримтлуулдаг. Гэлээн олон заалтууд байгаа. 6 үндсэн чиглэлээр энэ орлогыг бүрдүүлэх боломжтой. Жишээлбэл зэвсэгт хүчинд одоо хэрэглэгдэж ашиглаж.../хугацаа дуусав/.

**Б.Баттөмөр**: Анужин гишүүн.

**П.Анужин**: Баярлалаа. Энэ хуулийг бол зарчмын хувьд дэмжиж байгаа. Яагаад дэмжиж байгаа юм бэ гэхээр нэгэнт эх үүсвэр нь байгаа бол түүнийг зарцуулах асуудлыг шийдэх нь зөв. Гэхдээ сангийн энэ хэлбэрээр байх нь хэр зохистой вэ гэж. Яагаад гэвэл сан гэж хэлэгдэж байгаа нэр бүхий сангууд ямар асуудлууд дагуулж байсан билээ, та бид бүгдээрээ мэдэж байгаа. Тэгээд энэ санд бол монгол эр цэргүүд гадаадад алба хашсаны, мөн дотооддоо дотоодын бүтээн байгуулалтад орсны энэ төлбөрүүд орох юм байна. Тэгэхээр энэ бол маш үнэ цэнтэй. Тэгэхээр энэ сангийн зарцуулалт хяналт, ил тод байдлыг энэ хуульд нэг ч тусгаагүй байгаа юм.

Энэ төслийн 181.5-д зэвсэгт хүчний хөгжлийн сангийн орлого, түүний зарцуулалтыг батлан хамгаалах бодлого болон тухайн улстай байгуулсан гэрээний нөхцөл болзолтой холбогдуулан Төрийн болон албаны нууцын тухай хуульд заасан нууцын зэрэглэлд хамааруулна гээд биччихсэн байгаа. Тэгэхээр энэ сангийн ил тод байдал, хяналтыг хэрхэн хангах тал дээр уг хуулийн төсөлд хэрхэн туссан байгаа вэ гэдэг дээр хариулт авах гэсэн юм. Баярлалаа.

**Б.Баттөмөр**: З дугаар микрофон. Сайханбаяр сайд.

**Г.Сайханбаяр**: Анужин гишүүний асуултад хариулъя. Зэвсэгт хүчний хөгжлийн сангийн тухай хууль бол мөрдөгдөөд 2014 оноос хойш байгуулагдаад үйл ажиллагаагаа явуулж байгаа. Зэвсэгт хүчний тухай хуульд салбарын хуулиар зохицуулагдаж тусгай сангийн хуульд багтаж үйл ажиллагаагаа явуулж ирсэн ийм сан байгаа. Энэ сангийн бүх эрх зүйн зохицуулалт нь энэ хууль дээр бүрэн хэмжээгээр тусгагдсан байгаа. Жишээлбэл юунаас бүрдүүлэх вэ, юунд зарцуулах вэ? Хэн хяналт тавих вэ гэдэг бол бүгд одоо энэ хуулиараа зохицуулагдаж явж байгаа гэдгийг хэлэх гэсэн юм.

Зэвсэгт хүчний тухай, хөгжлийн сангийн тухай хууль дээр нууцын асуудал байгаа. Нууцын асуудлыг бол энэ зарчмын зөрүүтэй санал дээр нэлээд тодорхой зааж өгсөн. Өмнөх Байнгын хороодын хуралдаан дээр ер нь одоо энийг нууцлах шаардлага байгаа юм уу гэдэг асуудлыг нэлээн ярьж байсан.

Тэгээд үүнийг бол одоо тодорхой хүрээнд нууцлах нь зүйтэй юм. Яагаад гэвэл одоо батлан хамгаалах талаар хамтын ажиллагаатай, бусад улс орнуудтай нууцын гэрээгээр одоо зэвсэг техник авах, тодорхой нууцын гэрээ хэлцлээр харилцаагаа зохицуулдаг ийм журамтай, хуультай. Тэгээд үүнийхээ хүрээнд тодорхой хэсгийг нь нууцалъя гэсэн байдлаар хязгаарлалт өгсөн байгаа. Тийм учраас бол бусад асуудал нь нээлттэй гэсэн үг.

**Б.Баттөмөр**: Анужин гишүүнд нэг минут.

**П.Анужин:** Баярлалаа. Ер нь ийм шинээр үүсгэн байгуулагдаж байгаа сангууд тусгай сангийн хуулиар зохицуулагдана гэж бэлэн хариулт өгдөг. Тэгээд л түүнийхээ дараа сангийн зүй бус зохицуулалтууд гарч ирээд л ингээд нийгэм даяар асуудал болдог. Үндсэн хуулийн нэмэлт, өөрчлөлтөөр Улсын Их Хуралд хянан шалгах чиг үүрэг нь нээгдсэн учраас энэ асуудал дээр Улсын Их Хурал тодорхой хугацаанд хяналт шалгалт тавьдаг байвал яасан юм бэ. Ийм одоо зүйл заалт оруулах боломжтой юу гэдэг дээр хариулт авъя.

**Б.Баттөмөр**: Сайханбаяр сайд З дугаар микрофон.

**Г.Сайханбаяр:** Хөгжлийн сан бол Төсвийн хууль болон түүнтэй холбогдох мөн одоо Тусгай сангийн тухай хуулийн дагуу хуульд заагдсан хүрээнд хяналтын асуудал бол нээлттэй, нээлттэй. Бүх шатны хяналтын байгууллагууд, аудитын, мэргэжлийн хяналтын санхүүгийн, Сангийн яамны бүх одоо байгууллагууд бол хяналт тавих бүрэн боломжтой ийм байгаа. Тийм учраас тусгайлан Их Хурлаас гэж заах асуудал шаардлагагүй байх гэж бодож байна.

**Б.Баттөмөр**: Зэвсэгт хүчний тухай хуульд нэмэлт оруулах тухай хуулийн төсөл болон хамт өргөн мэдүүлсэн хуулийн төслийн эцсийн хэлэлцүүлгийг хийж дууслаа.

Хуулийн төслийн эцсийн хэлэлцүүлэг хийсэх хийсэн талаар Байнгын хорооны танилцуулгыг Монгол Улсын Их Хурлын гишүүн Б.Энх-Амгалан Улсын Их Хурлын чуулганы нэгдсэн хуралдаанд танилцуулан.

Та бүгд их баярлалаа.

***Хоёр. Монгол Улс, Олон улсын хөгжлийн ассоциаци хоорондын “Монгол Улсад КОВИД-19-өөс урьдчилан сэргийлэх, хариу арга хэмжээ авах, бэлэн байдлыг хангах төсөл”-ийн нэмэлт Санхүүжилтийн хэлэлцээрийн төсөл*** */Засгийн газар 2021.01.21-ний өдөр ирүүлсэн,* ***зөвшилцөх****/*

Ажлын хэсгийг танилцуулъя. Чимэдийн Хүрэлбаатар Сангийн сайд, Санжаагийн Наранцогт Сангийн яамны төрийн нарийн бичгийн дарга, Идшийн Батхүү Сангийн яамны Хөгжлийн санхүүжилтийн газрын дарга, Дэлгэрсайханы Амаржаргал Сангийн яамны Хөгжлийн санхүүжилтийн газрын зөвлөх, Эрүүл мэндийн яамнаас Ядамын Амаржаргал Эрүүл мэндийн яамны Төрийн нарийн бичгийн дарга гэсэн ийм бүрэлдэхүүнтэй одоо ажлын хэсэг ирсэн байна.

Төслийн танилцуулгыг Монгол Улсын Их Хурлын гишүүн, Засгийн газрын гишүүн, Сангийн сайд Чимэдийн Хүрэлбаатар хийнэ.

**Ч.Хүрэлбаатар:** Байнгын хорооны дарга, Улсын Их Хурлын эрхэм гишүүд ээ.

КОВИД-19 цар тахалтай холбоотой хүндрэлийг даван туулахад зориулж Дэлхийн банкны онцгой байдлын эсрэг хариу арга хэмжээний хөтөлбөрөөс улс орнуудад олгох санхүүжилтийн хүрээнд Монгол Улс 50.7 сая ам.долларын санхүүжилтийг авах боломжтой юм. Энэхүү санхүүжилтийг дэлхийн банкны санхүүжилтээр одоо хэрэгжиж байгаа Монгол Улсад КОВИД-19-өөс урьдчилан сэргийлэх, хариу арга хэмжээ авах, бэлэн байдлыг хангах төсөлд нэмэлт санхүүжилт хэлбэрээр хүлээн авч, цар тахлын эсрэг вакцинжуулалтын төслийг хэрэгжүүлэхээр дэлхийн банктай харилцан тохиролцоод байна.

Вакцинжуулалтын төслийн хүрээнд нийт хүн амын 60 хүртэлх хувийг хамруулахад хүрэлцэхүйц вакциныг худалдан авах, тээвэрлэх, хадгалах, аюулгүй байдлыг хангах, улс орон даяар түгээх, хянах, хүйтэн хэлхээний, тоног төхөөрөмж, дэд бүтцийг бэхжүүлэх арга хэмжээг цогцоор нь хэрэгжүүлэх юм. Үүнээс гадна энэхүү КОВИД-19 вакцин нь өөрөө шинэ төрлийн дархлаажуулалтын бэлдмэл учир тарилга хийх заалт, тарилгын дараах илэрч болох хүндрэлээс сэргийлэх, дархлаажуулалтын хамралтын түвшинг үнэлэх, хянах, дэмжлэгт хяналт хийх зэрэг арга хэмжээг авахад нийт 8 мянга орчим эмч, эмнэлгийн мэргэжилтнүүдийг бэлтгэх, нэгдсэн сургалт мэдээлэл олгох үйл ажиллагааг хэрэгжүүлэхээр төлөвлөөд байна.

Олон улсын хөгжлийн ассоциацаас олгох энэхүү хөнгөлөлттэй зээлийн хүү нь жилийн 1.25 хувь, үйлчилгээний хураамж 0.75 хувь, хөрөнгө нөөцлөн баталгаажуулсан шимтгэл 0.5 хувь байна. Зээлийн эргэн төлөх хугацаа гучин жил, үүнээс эхний таван жилд үндсэн төлбөрөөс чөлөөлөгдөх нөхцөлтэй юм.

Иймд энэхүү санхүүжилтийн хэлэлцээрийн төслийг хэлэлцүүлэн шийдвэрлэж өгөхийг хүсье. Анхаарал тавьсанд баярлалаа.

**Б.Баттөмөр**: Ч.Хүрэлбаатар сайд баярлалаа. Хэлэлцээрийн төслийн талаарх Эдийн засгийн байнгын хорооны санал, дүгнэлтийг Монгол Улсын Их Хурлын гишүүн Бат-Амгалан танилцуулна.

**Э.Бат-Амгалан**: Байнгын хорооны дарга, эрхэм гишүүд ээ,

Монгол Улсын Засгийн газраас 2021 оны 1 дүгээр сарын 21-ний өдөр Монгол Улс олон улсын хөгжлийн ассоциац хоорондын Монгол Улсад КОВИД-19, урьдчилан сэргийлэх, хариу арга хэмжээ авах бэлэн байдлыг хангах төслийн нэмэлт санхүүжилтийн хэлэлцээрийн төслийг Улсын Их Хурлын холбогдох Байнгын хороодтой зөвшилцөхөөр ирүүлсэн билээ.

Эдийн засгийн байнгын хороо 2021 оны 01 дүгээр сарын 26-ны өдрийн хурлаараа дээрх хэлэлцээрийн төслийн зөвшилцөх асуудлыг хэлэлцлээ. Төсөл санаачлагчийн зүгээс Дэлхийн банкны олон улсын ассосиацийн нэмэлт санхүүжилтээр нийт хүн амын жар хүртэлх хувийг хамруулахад хүрэлцэхүйц, вакцин худалдан авах, тээвэрлэх, хадгалах, аюулгүй байдлыг хангах, улс орон даяар түгээх, хянах зэрэг хүйтэн хэлхээний тоног төхөөрөмж, дэд бүтцийг өргөжүүлэх арга хэмжээг цогцоор нь хэрэгжүүлэхээр төлөвлөснийг дурдсан байна.

Байнгын хорооны хуралдаанаар төслийг хэлэлцэх үед Улсын Их Хурлын гишүүд асуулт асууж, хариулт авсан болно. Монгол улс олон улсын хөгжлийн ассосиаци хоорондын Монгол Улсад КОВИД-19-өөс урьдчилан сэргийлэх, хариу арга хэмжээ авах, бэлэн байдлыг хангах төслийн нэмэлт санхүүжилтийн хэлэлцээрийн төслийг Эдийн засгийн байнгын хорооны хуралдаанд оролцсон гишүүдийн олонх зөвшилцөхийг дэмжиж санал хүсэлтээ Аюулгүй байдал, гадаад бодлогын байнгын хороонд хүргүүлэхээр шийдвэрлэлээ.

Анхаарал тавьсанд баярлалаа.

**Б.Баттөмөр:** Их Хурлын гишүүн Бат-Амгаланд баярлалаа.

Хэлэлцээрийн төслийн талаарх Төсвийн байнгын хорооны санал, дүгнэлтийг Монгол Улсын Их Хурлын гишүүн Баделхан танилцуулна.

**Б.Баделхан**: Байнгын хорооны дарга, эрхэм гишүүд ээ.

Монгол Улс олон улсын хөгжлийн ассоциац хооронд Монгол Улсад КОВИД-19-өөс урьдчилан сэргийлэх, хариу арга хэмжээ авах бэлэн байдлыг хангах төслийн нэмэлт санхүүжилтийн хэлэлцээрийн төслийг 2021 оны 1 дүгээр сарын 21-ний өдөр Улсын Их Хурлын холбогдох Байнгын хороотой зөвшилцөхөөр ирүүлсэн билээ.

Төсвийн байнгын хороо 2021 оны 1 дүгээр сарын 26-ны өдрийн хуралдаанаараа дээрх төслийн зөвшилцөх асуудлыг хэлэлцлээ. Төслийн хүрээнд нийт хүн амын жар хүртэлх хувийг хамруулахад хүрэлцэхүйц вакциныг худалдан авах, тээвэрлэх, хадгалах, аюулгүй байдлыг хангах, улс орон даяар түгээх, хянах зэрэг хүйтэн хэлхээний тоног төхөөрөмж, дэд бүтцийг өргөжүүлэн бэхжүүлэх арга хэмжээг цогц байдлаар хэрэгжүүлэхээр төлөвлөсөн байна.

Байнгын хорооны хуралдаанаар төслийг хэлэлцэх үед Улсын Их Хурлын гишүүд асуулт асууж, хариулт авсан болно. Монгол Улс олон улсын хөгжлийн ассоциац хооронд Монгол улсад КОВИД-19-өөс урьдчилан сэргийлэх, хариу арга хэмжээ авах бэлэн байдлыг хангах төслийн нэмэлт санхүүжилтийн хэлэлцээрийн төслийг Төсвийн байнгын хорооны хуралдаанд оролцсон гишүүдийн 76.9 хувийн саналаар зөвшилцөхийг дэмжиж, санал, дүгнэлтээ Аюулгүй байдал, гадаад бодлогын байнгын хороонд хүргүүлэхээр шийдвэрлэлээ.

Улсын Их Хурлын эрхэм гишүүд ээ,

Монгол улс олон улсын хөгжлийн ассоциац хооронд Монгол улсад ковид-19-өөс урьдчилан сэргийлэх, хариу арга хэмжээ авах, бэлэн байдлаа хангах, төслийн нэмэлт санхүүжилтийн хэлэлцээрийн төслийг зөвшилцөх тухай асуудлыг хэлэлцэн шийдвэрлэж өгнө үү. Анхаарал тавьсанд баярлалаа.

**Б.Баттөмөр**: Баделхан гишүүнд баярлалаа.

Хэлэлцэж байгаа асуудалтай холбогдуулан асуулт асуух гишүүд байвал нэрээ өгнө үү. Доржанд гишүүнээр тасалла. Б.Энх-Амгалан гишүүн.

**Б.Энх-Амгалан**: Дэлхийн улс орон болгон энэ коронавирус цар тахлаас ард иргэдээ урьдчилан сэрээж сэргийлэх, ард иргэдээ вакцинжуулах энэ эдийн засгийнхаа хүндрэлийг даван туулах, улс орныхоо эдийн засгийг хэвийн байдалд оруулах энэ ажилд онцгой анхаарч байна. Зарим улсууд энэ вакциныг түрүүлж аваад хийлгэж эхэлж байна.

Тэгэхээр энэ Дэлхийн банкны онцгой байдлын үед олгодог санхүүжилт буюу Монгол Улс КОВИД-19-өөс урьдчилан сэргийлэх, хариу арга хэмжээ авах бэлэн байдлыг хангах тухай Монгол Улс олон улсын хөгжлийн ассоциаци хоорондын нэмэлт санхүүжилтийн хэлэлцээрийг дэмжиж байгаа юм аа. Энэ хэлэлцээрийг дэмжиж байгаа юм. Яаралтай соёрхон баталж, бид нар дараа дараагийнхаа ажилд орох шаардлага, хэрэгцээ байгаа юм.

Энэ юу вэ гэхээр зэрэг бид нар одоо энэ КОВИД-19 цар тахалтай тэмцэх, түүнээс урьдчилан сэргийлэх, энэ вирусийн халдварыг оношлох, эмчлэх, цаашлаад энэ вакциныг улс орондоо яаралтай оруулж ирэх, энэ дэлхийн эрүүл мэндийн байгууллагаас баталгаажуулсан тэр худалдаанд гаргаж байгаа вакцинуудыг нь одоо Монгол Улсдаа импортлох, ард иргэдээ вакцинжуулах, тэр вакцины эсрэг заалтуудыг судлах, энэ вакцин тарьсны дараа илэрч болох хүндрэлүүдээс сэргийлэх, мөн энэ вакциныг хийхэд шаардлагатай энэ олон бэлтгэл ажлуудыг хангахад шаардлагатай найман мянга гаруй эмч, эмнэлгийн ажилтнуудыг сургаж бэлтгэхэд болбол энэ санхүүжилт асар чухал хэрэгтэй.

Ингэж байж Монгол Улс маш богино хугацаанд оруулж ирж чадаж байж бид нар энэ цар тахлын хүндрэлийг богино хугацаанд даван туулна. Энэ дээр маш идэвхтэй ажилласан Монгол Улсын Засгийн газар, тэр дундаа Сангийн яаманд бас талархал илэрхийлье ээ. Бид нар одоо хэд хэдэн улсаас ингээд вакцин авах гэж байна гэж өчигдөр Сангийн сайд мэдэгдэж байлаа. Болж өгвөл БНХАУ, АНУ, Энэтхэг Улс, ОХУ гээд энэ вакциныг үйлдвэрлээд ард иргэддээ тарьж, одоо ингэж сэргийлж байгаа энэ газруудаас хамгийн түрүүнд олдож болохоор нь аваад яаралтай иргэддээ тарьж хэрэглэж, эдийн засгаа хэвийн голдрилд нь хэвийн горимд нь оруулмаар байна.

КОВИД-19 вакцинаас шалтгаалаад ард иргэдийн бухимдал нэмэгдэж байна. Дээр нь энэ КОВИД-19-тэй холбоотойгоор хүмүүс бас улс төр хийж байна. Ийм нөхцөл байдлын хүрээнд бид нар үүнийг маш хурдан даван туулах ганцхан арга нь болбол вакцинжуулах асуудал. Тэгэхээр зэрэг яаралтай хийж, Монгол Улсын Засгийн газар шуурхай арга хэмжээ авч богино хугацаанд, хамгийн богино хугацаанд оруулж ирж иргэддээ одоо тарих нь Монгол Улсад бол хамгийн хэрэгтэй байна аа гэдгийг хэлье. Тэгээд энэ одоо хуулийн төслийг дэмжиж байгаагаа илэрхийлье.

**Б.Баттөмөр**: Энх-Амгаланг гишүүнд баярлалаа. Доржханд гишүүнд микрофон өгье.

**Т.Доржханд**: Баярлалаа. Ганц нэг асуулт байна. Энд нөгөө ковакс хөтөлбөртэй чинь энэ уялдаж байгаа билүү? Ковакс чинь бол нийт хүн амын хорин хувь гэж байгаа шүү дээ. Тийм ээ. Гэтэл энэ дээр болохлоор нийт хүн амын жаран хувийг хангана гэчихсэн байна. Тэгэхлээр уялдаа нь бол юу байна? Нэг.

Хоёрдугаарт, Дэлхийн банкнаас гадна өөр олон улсын байгууллагууд болон хоёр талт хамтын ажиллагаатай улсуудтай бас харилцаж тохиролцоод явж байгаа зүйл байна уу? Одоо ингээд процессын хувьд бол дэлхийн банк чинь нөгөө гишүүн орнуудынхаа хүрээнд ингээд тендер зарлаап цаг хугацаа авдаг шүү дээ. Тэгэхлээр яг энэ вакцины хувьд бол ямар нэгэн түргэвчилсэн горимоор явж байгаа тийм зүйл байна уу? Энэ чинь нөгөө зөвхөн вакцин худалдаж авах биш дэд бүтцийг нь хангах юм байна, сургалт зохион байгуулах юм байна.

Тэгэхлээр нэлээн цаг хугацаа орохоор зүйл харагдаад байна л даа. Тэгэхлээр яг энэ дээр цаг хугацааны хувьд яг хэзээ энэ жаран хувь маань бүрэн одоо вакциндаа хамрагдсан байх юм бэ гэдэг дээр хариулт авмаар байна.

Тэгээд цаашаа бол мэдээж бүх л ард түмэн бүгдээрээ л зуун хувь вакцинаа хийлгэхийг л бодох байлгүй дээ. Тэгэхлээр энэ бол зөвхөн дэлхийн банкны хувьд бол жаран хувь гэж явж байгаа юм байна. Тэгэхлээр үлдсэн дөчин хувиа ямар үе шаттайгаар хэзээ хамруулах юм бэ гэсэн ийм ямар төлөвлөгөө байгаа юм бэ, Сангийн сайд аа? Ийм асуулт байна аа, баярлалаа.

**Б.Баттөмөр**: Сангийн сайд Хүрэлбаатар.

**Ч.Хүрэлбаатар**: Нэгдүгээрт нь бол энэ вакциныг авах чиглэлээр бид нар гурван чиглэлд ажиллаж байгаа, эхнийх нь бол ковакс хөтөлбөр. Монгол улс анх 2020 оны 7 дугаар сард ковакс хөтөлбөрт хамрагдахдаа ковакс хөтөлбөрийн хүрээнд одоо Монгол Улсынхаа нийт ард иргэдийг вакцинжуулна гэсэн ийм байдалтайгаар ажиллаж эхэлсэн. Яг вакцин гараад эхлэхэд бол дэлхийн бүх улс орнууд бол хоорондоо уралдаж эхэлсэн. Тэр битгий хэл томоохон баян улсуудыг нь одоо мужууд нь хоорондоо уралдаж эхэлсэн. Өнөөдөр яг ямар бодит байдалтай байна вэ гэвэл та бүгд бүгдээрээ мэдэж байгаа байх. Өчигдөр бол Америкийн нэгдсэн улсын шинээр сонгогдсон ерөнхийлөгч өдөрт одоо сая хүн биш нэг аравны таван сая хүнийг вакцинжуулах шаардлагатай байна гээд америкт үйлдвэрлэсэн вакцинуудыг гаргахыг хориглож байгаа.

Европын холбооны орнууд бас л мөн ялгаагүй баян, мөнгөтэй төгрөгтэй улсууд мөртөө мөн ялгаагүй европын холбооноос вакцин гаргахыг бас хориглоод эхэлж байна. Тэгэхээр үүнтэй холбоотойгоор энэ нөхцөл байдлууд хурдан өөрчлөгдөөд байсан учраас Ерөнхий сайд одоо надаар ахлуулсан ажлын хэсгийг яаралтай байгуулсан. Ингээд зөвхөн ковакс хөтөлбөрөөсөө гадна бид нар вакцин үйлдвэрлэгчтэйгээ шууд ажиллаж байгаа. Мөн одоо бас хамтын ажиллагаатай хоёр талт хамтын ажиллагаатай улс орнуудтай бол хамтарч ажилласан. Ингээд хоёр, гурав дахь арга нь энэ байсан.

Вакцин үйлдвэрлэгчдийн хувьд бол бид нар пфайзер компанитай бол одоо нууцлалын гэрээтэй Астра Зенека компанитай бас нууцлалын гэрээтэйгээр ажиллаж байна. Хоёр талт хамтын ажиллагааны чиглэлээр бол бид нар яг өнөөдрийн байдлаар Бүгд Найрамдах Энэтхэг Улс руу одоо Монгол Улсын Ерөнхий сайд асан У.Хүрэлсүх захиа явуулсан. Вакцин дээр одоо туслаач ээ гэдэг агуулгаар. Яагаад гэвэл Энэтхэг улс бол өөрөө дэлхийн нийт вакцин үйлдвэрлэгчдийн нийт вакцины жаран хувийг нь үйлдвэрлэдэг болсон.

Тэгэхээр Энэтхэгийн Ерөнхий сайд Монгол улсад энэ вакциныг бол өгнө гээд тэгээд одоо яг Энэтхэгээс Английн Астра Зенека вакциныг оруулах бэлтгэл ажил ид явагдаж байна. Хэмжээ онгоцны чиглэл, багтаамж зэрэг нарийн зүйл дээр одоо яг одоо ажиллаад явж байна. Үүнээс гадна БНХАУ бол мөн ялгаагүй тодорхой хэмжээний вакциныг үнэгүй тусламж болгож өгөхөө бол мэдэгдсэн. Үүнийг оруулж ирэх чиглэлийн мөн бэлтгэл ажлууд бол мөн хийгдээд явж байна. ОХУ-тай мөн ялгаагүй бид нар ажиллаж байгаа. Гэхдээ ОХУ-тай бид нар Эрдэнэт үйлдвэрээр одоо дамжуулж ажиллая гэж үзэж Эрдэнэт үйлдвэрийнхэнд бол тодорхой хэмжээний чиглэл өргөгдөөд явсан гэдгийг хэлье.

Ер нь ний нуугүй хэлэх юм бол, бид нар энэ вакциныг богинохон хугацаанд Монгол улсад оруулж ирж нийт хүн амаа вакцинжуулахын тулд дээр нь одоо бас оруулж ирж болох бүх сувгуудаар ажилласан. Дөнгөж сая та бүгдийн өмнө хуулиа батлуулаад гарч байгаа батлан хамгаалахын чиглэлээр мөн ялгаагүй бид нар вакцин олгох чиглэлээр нэлээд ажилласан. Ер нь үр дүн бол нааштай эерэг байгаа нэг их тун удахгүй сайн мэдээ дуулах болов уу гэсэн бодолтой байгаа.

Жаран хувьд хувь гэдэг нь бол нийтдээ хүүхдүүдийг бол ерөөсөө бид нар вакцинжуулахгүй юм. Нийт хүн амынхаа. Яагаад вэ гэхээр өнөөдрийг хүртэл хүүхэд дээр туршигдсан нэг ширхэг ч вакцин байхгүй байгаа. Тэгээд хүүхдээ орхиод үлдсэн дээр нь бүх хүмүүсүүдээ бол вакцинжуулна. Орж ирэхээр нь одоо эхэлж хэнийг вакцинжуулах вэ гэдэг группүүдээ гаргасан. Яг голомт дотор ажиллаж байгаа эрүүл мэндийн салбар яг тулж ажиллаж байгаа хүмүүсүүдээ эхлээд одоо архаг өвчтэй, хүмүүсүүд, өндөр настай хүмүүсүүд зэрэг ингээд есөн бүлэг хүмүүсүүдийг тодорхойлчихсон байгаа.

**Б.Баттөмөр**: Хүрэлбаатар сайдад баярлалаа.

Хэлэлцэж байгаа асуудалтай холбогдуулан үг хэлэх гишүүн байна уу?

Алга байна. Санал хураалт явуулъя. Монгол Улс олон улсын хөгжлийн ассоциаци хоорондын Монгол Улсад КОВИД-19-өөс урьдчилан сэргийлэх, хариу арга хэмжээ авах бэлэн байдлыг хангах, төслийн нэмэлт санхүүжилтийн хэлэлцээрийн төслийг зөвшөөрч гарын үсэг зурах эрхийг Засгийн газарт олгоё гэсэн томьёоллоор санал хураалт явуулъя.

Гишүүд саналаа өгнө үү.

11 гишүүн санал хураалтад оролцож 6 гишүүн зөвшөөрсөн байна. Дээрээс нь Баделхан гишүүн, Доржханд гишүүн хоёр нэмэгдээд, 8 гишүүн дэмжсэн байна.

Уг асуудлыг хэлэлцсэн тухай Байнгын хорооны хуралдааны тэмдэглэл, санал, дүгнэлтийг Засгийн газарт хүргүүлнэ.

Аюулгүй байдал, гадаад бодлогын байнгын хороонд хэлэлцэх асуудал дууссан тул энэ өдрийн хуралдаан өндөрлөснийг мэдэгдье.

Хуралдаа идэвхтэй оролцсон гишүүд их баярлалаа.

**Дууны бичлэгээс буулгасан:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ Д.ЦЭНДСҮРЭН